เก็บตกการเงิน
ธนาคารแห่งประเทศไทย (ธปท.) เปิดโครงการอบรมความรู้ทางการเงินแก่ครูประจำปี 2555 เพื่อให้ความรู้แก่ครู
7 ก.ย. 2555

ธปท.จัดอบรมให้ความรู้ด้านการเงินแก่ครู
ธนาคารแห่งประเทศไทย (ธปท.) เปิดโครงการอบรมความรู้ทางการเงินแก่ครูประจำปี 2555 เพื่อให้ความรู้แก่ครู ผู้ซึ่งเป็นผู้มีบทบาทสำคัญทั้งในด้านการให้ความรู้ทางวิชาการ และเป็นต้นแบบที่ดีแก่นักเรียนในการดำรงชีวิต ได้มีโอกาสสร้างเสริมประสบการณ์ ความรู้ความเข้าใจทั้งในด้านเศรษฐศาสตร์เศรษฐกิจการเงิน วิวัฒนาการทางการเงินรูปแบบใหม่ๆ พร้อมเรียนรู้เท่าทันภัยทางการเงินที่มาพร้อมกับวิวัฒนาการทางเทคโนโลยี
ทั้งนี้ ธปท.จะเปิดรับสมัครครูจากโรงเรียนต่างๆ ทั่วประเทศ แห่งละ 2 คน รุ่นนี้รับ 100–150 คน โดยจะเริ่มเปิดรับสมัครพร้อมกันทุกสำนักงานภาค ตั้งแต่บัดนี้จนถึงวันที่ 10 ก.ย. 2555 กรอกใบสมัครเข้ารับการอบรมและส่งใบสมัครมายังธนาคารแห่งประเทศไทย สำนักงานใหญ่ หรือสำนักงานภาค ตามที่โรงเรียนสังกัด ผ่านช่องทางต่างๆ ที่กำหนด ทั้งนี้หากจำนวนผู้สมัครเกินกว่าที่กำหนด จะพิจารณาจากลำดับการสมัครเป็นสำคัญ
ซีไอเอ็มบีไทยตั้งรองกรรมการผู้จัดการ
รายงานข่าวจากธนาคารซีไอเอ็มบี ไทย แต่งตั้งนายศีลวัต สันติวิสัฎฐ์ ดำรงตำแหน่งรองกรรมการผู้จัดการใหญ่ สายสารสนเทศและปฏิบัติการ ดูแลด้านเทคโนโลยี ด้านปฏิบัติการ ด้านพัฒนากระบวนการธุรกิจ ตลอดจนโครงการที่เกี่ยวกับการปฏิรูประบบงานต่างๆ ของธนาคาร (Transformation Office) โดยมีผลตั้งแต่วันที่ 1 ก.ย.ที่ผ่านมา 
ทั้งนี้ นายศีลวัต เคยดำรงตำแหน่งผู้ช่วยกรรมการผู้จัดการ ธนาคารกสิกรไทย ผู้ช่วยผู้จัดการใหญ่ สายบริหารธุรกรรมการเงิน ธนาคารทหารไทย นอกจากนี้ยังเคยร่วมงานกับธนาคารเอบีเอ็น แอมโร ธนาคารเอเชีย ธนาคารซิตี้แบงก์ เป็นต้นบริษัท อินเตอร์แนชั่นเนิลเอนจีเนียริง (ไออีซี) บริษัท ทรู คอร์ปอเรชั่น และบริษัท เชลล์ แห่งประเทศไทย